Veljekset Keskinen
Kyläkauppa Veljekset Keskinen Oy sijaitsee Etelä-Pohjanmaalla, Alavuden kaupungin Tuurissa. Reilun 500 asukkaan kylässä sijaitsevasta Kyläkaupasta löytyy Tavarapuodin ja Ruokapuodin lisäksi Hotelli OnnenTähti, Karavaanarialue Onnela, Liikenneasema OnnenLiekki, OnnenKivi ja OnnenTähti -ravintolapalvelut sekä kesäisin Taimimyymälä. Kyläkaupan ympärille on myös kasvanut lähes sadan yrityksen kauppakylä.
Kyläkauppa Veljekset Keskinen on Suomen suurin tavaratalo. Nykyinen kyläkauppias Vesa Keskinen toimii viidennessä sukupolvessa kauppiaana.
Tavarapuoti on Kyläkaupan tavaratalo-osa, jonka pinta-ala on nykyisin 40 000 m². Tavarapuodin valikoimista löytyy yli 300 000 erilaista tuotetta. Tavarapuotia on laajennettu useaan otteeseen. Vuonna 2016 valmistui jälleen uusi 5 000 neliömetrin laajennus sekä uusi sisäänkäynti, ja kesäkuussa 2017 avattiin Tavarapuodin ja Ruokapuodin yhdistävä kauppakatu. Tavarapuodissa on ollut kahtena talvena asiakkaille avoin Jäämaailma.
Toukokuussa 2005 avattu Ruokapuoti on Suomen suurin pelkästään elintarvikkeita myyvä liike. Myyntipinta-alaa liikkeessä on yli 7 000 neliömetriä, ja valikoimissa on noin 25 000 tuotetta. Ruokakaupan yhteydessä on ravintoloita, hotellin vastaanotto ja Alkon myymälä.
Hotelli OnnenTähti on 43-huoneinen hotelli. Hotellin huoneista suurin osa on vähintään 40 neliömetrin kokoisia, mutta lisäksi on 19–25 neliömetrin kokoisia lemmikeille sallittuja huoneita. Vuonna 2012 hotellia laajennettiin kahdeksalla kahden hengen huoneella. Hotellissa on 107 neliömetrin OnnenSviitti, jossa on mm. Rolex-merkkiset hanat ja suihkut. Hotellissa on 117-paikkainen auditorio sekä 60, 16 ja 10 hengen kokoushuoneet.
Kyläkaupan Karavaanarialue Onnelan alueella on 243 ympärivuotista sähköpaikkaa. Alue on valittu vuoden 2013 Caravan-alueeksi SF-Caravan ry:n toimesta.
Karavaanarialueen palvelutarjontaan kuuluvat: wc- ja suihkutilat, vaunujen jätevesihuolto, vesipiste, saunat (talvikaudella vain tilaussauna), uimaranta, grillikatokset, lasten leikkipaikka, koirien ulkoilutusalue ja jätepisteet.
Kyläkaupan alueelta löytyy useita ravintoloita ja kahviloita.
Liikenneasema Onnenliekki on Suomen suurimpia liikenneasemia. Vuonna 2013 polttoaineita myytiin yli 12,5 miljoonaa litraa ja asiakastapahtumia oli yli 550 000 kpl. Tavarantoimittajana polttoaineissa on St1 Oy. Kiireisimpinä kesäkuukausina mittarikentällä ovat tankkaajat palvelemassa asiakkaita.
Yritys järjestää alueella tai sen läheisyydessä paljon erilaisia tapahtumia. Tunnetuimpia ja suurimpia tapahtumia ovat olleet Miljoona Rock -musiikkifestivaali, Miljoona Pilkki -pilkkikilpailu ja erilaiset hyväntekeväisyystapahtumat. Nykyisin Kyläkaupan suurin tapahtuma tunnetaan nimellä Miljoona Tivoli, joka toteutetaan Kyläkaupan alueella kesäisin Tivoli Sariolan toimesta. Miljoona Tivolissa alle 13-vuotiaat pääsevät laitteisiin ilmaiseksi. Kesän 2016 aikana siellä vieraili ennätykselliset 100 000 henkilöä. Myös mm. Miljoona Koira, Miljoona Hevonen, Miljoona Kirppis sekä Miljoona Tuning ovat vuosittain järjestettäviä Kyläkaupan tapahtumia.
Yrityksen alueelta löytyy myös paljon pysyviä elämyksiä, kuten Minigolf-rata (kesäisin), Markan Tarina -rahahuone (Suomen suurin esillä oleva rahakokoelma Suomen käyttörahoista vuosilta 1860 – 2002), Suomen suurin Muumipuisto, Peli- ja Seikkailumaailma sekä lukuisia muita lasten leikkipaikkoja. Kyläkaupassa ja sen lähistöllä kuvattiin "Tuuri"-nimistä televisio-ohjelmaa vuosina 2010–2012. Sittemmin siellä on kuvattu "Tuurin kyläkauppias" -nimistä sarjaa kesällä 2014–2016.
Veljekset Keskinen Oy ilmoitti vuonna 2006 Matkailun edistämiskeskukselle kävijämäärän olevan 6 031 000.
Virtualtourist.com-sivusto valitsi kyläkaupan pihamaalla sijaitsevan OnnenKenkä-monumentin vuonna 2008 maailman kolmanneksi rumimmaksi monumentiksi.